**Обичајне народне лирске песме**

Народне песме могу бити:  
1. Лирске – у њима су истакнута осећања  
2. Епске – певају о бојевима и историјским јунацима

Лирске песме су настале из потреба да се пева о некој животно ситуацији, осећањима, расположењима, жељама... Посебна врста лирских песама су обичајне народне лирске песме.  
У вашој читанци на 80. и 81. страни имате избор обичајних народних песама.

Обичаји су устаљени начини понашања који се везују за одређене догађаје.

|  |  |  |  |
| --- | --- | --- | --- |
| ИГРА | ЉУБАВ | КРЕВЕТ | МУЗИКА |
| ИГРАЧКЕ | БРИГА | МЕСЕЦ | ГЛАС |
| МАШТА | НЕЖНОСТ | САН | РЕЦИТОВАЊЕ |
| ДЕТЕ | МАЈКА | НОЋ | ПЕСМА |
|  | У С П А В | А Н К Е |  |

**Успаванке** су нежне песме којима мајка успављује своје дете и жели му миран и леп сан. Пуне су љубави, нежности, благости и лепих жеља које мајка упућује детету.  
У вашим читанкама на 78. страни имате избор народних успаванки.

Склопи очи невинашце младо,  
Буји, паји, материна надо.  
Безазлено моје чедо мало,  
С неба си ми у колевку пало.  
Замириса миром милодува,  
Спавај, чедо, тебе мајка чива.

**Сватовске (свадбене) песме** су се певале на свадбама и приликом извођења обичаја пре и после свадбе. Оне певају о радости и весељу младе и младожење, о лепоти младенаца и добрим жељама за њихову срећу у браку. Понекад певају и о жалости младе због напуштања родитељског дома.

Ој, невене, мој невене,  
Благо оном ко те бере!  
И ја бих те млада брала,   
Али сада немам када;  
Ја се млада на пут спремам,  
Туђе дворе даровати;  
Туђа баба бабом звати,  
А свога ћу помињати.

**Здравице** су песме које се изговарају на славама, свадбама, весељима, верским празницима и другим свечаностима. Оне изражавају жељу за срећом, дугим животом, здрављем, успехом ... Садржај им је најчешће весео, ведар, духовит, шаљив.

Паде листак наранче  
Усред чаше јуначке.  
Да је знала наранча  
Да је чаша јуначка  
Врхом би се повила  
Па би чашу попила.  
И око и чело -   
Све вам, браћо, весело.

**Тужбалице ( нарицаљке)** изражавају жалост за умрлим особама. Основна осећања у њима су туга, жалост, усамљеност. Ликови у тужбалицама су; мајка, сестра, син, брат ...

Ево данас треће јутро,  
зло ми јутро!  
Да те зовем и призивљем,  
Сине Вуко!  
Испред куће затрњене,  
У, ми вазда!  
Не би ли ми долетео,  
Мој соколе!

**Домаћи задатак:** Распитајте се код ваших укућана о обичајима које поштују и запишите неке од њих.